

VLADA REPUBLIKE HRVATSKE

Zagreb, 9. svibnja 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo regionalnoga razvoja i fondova Europske unije |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka u vezi s prihvaćanjem Nacrta zajedničke deklaracije ministara nadležnih za Kohezijsku politiku  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prijedlog

Na temelju članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_\_\_ 2024. donijela

**Z A K L J U Č A K**

 1. Prihvaća se Nacrt zajedničke deklaracije ministara nadležnih za Kohezijsku politiku u formatu Višegradske skupine i Baltičkih država (V4+4+3) – Češka, Mađarska, Poljska, Slovačka, Bugarska, Hrvatska, Slovenija i Rumunjska te Estonija, Litva i Latvija u vidu zajedničkih prioriteta Kohezijske politike nakon 2027. godine, u tekstu koji je Vladi Republike Hrvatske dostavilo Ministarstvo regionalnoga razvoja i fondova Europske unije aktom, KLASA: 910-01/24-01/2, URBROJ: 538-04-1-3-2/659-24-47, od 6. svibnja 2024.

 2. Zadužuje se Ministarstvo regionalnoga razvoja i fondova Europske unije za koordinaciju aktivnosti sa svrhom priprema za potpisivanje Zajedničke deklaracije ministara nadležnih za Kohezijsku politiku u formatu Višegradske skupine i Baltičkih država (V4+4+3) – Češka, Mađarska, Poljska, Slovačka, Bugarska, Hrvatska, Slovenija i Rumunjska te Estonija, Litva i Latvija.

KLASA:

URBROJ:

Zagreb,

PREDSJEDNIK

mr. sc. Andrej Plenković

**O B R A Z L O Ž E N J E**

Zaključci Vijeća o budućnosti Kohezijske politike (KP), usvojeni su na sastanku Vijeća ministara nadležnih za kohezijsku politiku (GAC Cohesion) 30. studenog 2023. Isti su pripremljeni od kao odgovor na krize s kojima se Europska unija posljednjih godina suočava, smatrajući da Kohezijska politika i u budućem razdoblju mora ostati temeljni stup Europske unije (EU), koji omogućava daljnje smanjivanje ekonomskih, socijalnih i teritorijalnih razlika između država članica i njihovih regija te poboljšava dobrobit i kvalitetu života građana.

S tim u svezi, Višegradska skupina, kojim trenutno predsjeda Češka koordinirala je pripremu Zajedničke deklaracije o prioritetima Kohezijske politike nakon 2027. godine s ciljem doprinosa prijedlogu regulative za Kohezijsku politiku u razdoblju nakon 2027.

Višegradska skupina (poznata i kao "Višegradska četvorka" ili "V4") koju čine Češka, Mađarska, Poljska i Slovačka odražava napore država srednjeeuropske regije da zajedno surađuju u nizu područja od zajedničkog interesa u okviru europskih integracija. Uz spomenute države, u okviru platforme V4+4 gdje se raspravlja o temama od zajedničkog interesa, sudjeluju i pridružene 4 članice (Bugarska, Rumunjska, Slovenija i Hrvatska) s kojima Višegradska skupina dijeli prošlosti i političke ciljeve, među kojima je možda najizraženije to što su sve države neto primateljice sredstava Kohezijske politike.

U slučajevima kada se nastoji ostvariti značajniji utjecaj unutar EU-a za teme od zajedničkog interesa u okviru Kohezijske politike na sastanke se pozivaju i baltičke države (Litva, Latvija i Estonija) te se djeluje u okviru V4+4+3 platforme.

Od 1. srpnja 2023. do 30. lipnja 2024. Višegradskom skupinom predsjeda Češka koja je u svojstvu predsjedatelja u veljači o.g. pripremila nacrt Zajedničke deklaracije o prioritetima Kohezijske politike nakon 2027. godine Osim uobičajenog formata V4+4, Zajedničku deklaraciju planiraju potpisati i ministri Baltičkih država (Estonija, Litva i Latvija) koji su nadležni za Kohezijsku politiku.

Deklaracijom se za razdoblje nakon 2027. godine u kontekstu Kohezijske politike predlaže se ključno:

(1) zadržavanje Kohezijske politike kao glavne investicijske politike,

(2) zadržavanje osnovnih načela provedbe: podijeljeno upravljanje, partnerski pristup, načelo supsidijarnosti;

(3) horizontalna primjena načela nenanošenja štete koheziji u drugim politikama EU-a;

(4) korištenje postojećih politika i instrumenata u rješavanju novih izazova;

(5) stavljanje posebnog naglaska na regije izložene ozbiljnim i trajnim prirodnim ili demografskim poteškoćama, te

(6) daljnje jačanje administrativnih kapaciteta.

Potpisivanje Deklaracije od strane ministara nadležnih za Kohezijsku politiku očekuje se na sastanku u Pragu 14. svibnja 2024. godine, nakon čega će ista biti upućena Europskoj komisiji s ciljem doprinosa prijedlogu regulative za Kohezijsku politiku u razdoblju nakon 2027. godine, a čija objava se očekuje najkasnije u srpnju 2025. godine.